A BIZOTTSÁG 1899/2004/EK RENDELETE
(2004. október 29.)
a marha- és borjúhús piacának közös szervezéséről szóló 1254/1999/EK tanácsi rendeletnek a jövedelemtámogatási rendszerek tekintetében történő alkalmazására vonatkozó részletes szabályok megállapításáról szóló 2342/1999/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendeletek módosításáról szóló, 2003. szeptember 29-i 1782/2003/EK tanácsi rendeletre (1) és különösen annak 155. cikkére,
mivel:
(1)
A 2342/1999/EK bizottsági rendelet (2) 42. cikke rendelkezik többek között a különleges támogatási kérelemben szereplő állatokra irányuló elosztás évére vonatkozó szabályokról. Az 1782/2003/EK rendelet III. címében megállapított egységes támogatási rendszer tagállamok által történő végrehajtásáig a termelők dönthetnek úgy, hogy a különleges támogatásra jogosult állatok levágását 2004. végére előre hozzák, amennyiben a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendelet (3) 4. cikke (6) bekezdésének megfelelően a különleges támogatást a vágáskor fizetik ki.
(2)
A vágóhidak 2004-es év végi túlterheltsége és a vágások számának az azt követő év elején történő folyamatos csökkenése zavart okozhat a marha- és borjúhús piacának működésében. Ezért elő kell írni, hogy a termelők korlátozott ideig a 2004-es évre egy különleges támogatás iránti kérelmet nyújthassanak be olyan állatokra vonatkozóan, amelyek után 2004. december 31-én támogatás jár, és amelyeket 2005 elején fognak levágni.
(3)
A vágások számának szokatlan mértékű növekedése által a marha- és borjúhús piacán okozott lehetséges zavarok az egyes tagállamok vágási kapacitásával függnek össze. Ezért az az időszak, amely alatt az állatokat levághatják, tagállamonként változhat. Ezért elő kell írni, hogy a tagállamok határozhassák meg a szükséges vágások időtartamát a 2005. január 1-je és március 31-e közötti időszakon belül.
(4)
Amennyiben a tagállamok úgy döntenek, hogy a különleges támogatást a vágáskor fizetik ki, az 1254/1999/EK rendelet 4. cikke (6) bekezdése rendelkezik arról, hogy a bikáknál az ugyanezen rendelet 4. cikke (2) bekezdésének a) pontja szerinti korkritériumot a hasított test minimális tömege helyettesíti. Természetesen a 2004. december 31-e után levágott állatnál nem lehet megállapítani, hogy az állat legkésőbb ezen időpontig megfelelt-e a tömegkritériumnak. Annak elkerülése érdekében, hogy az egyébként 2004. december 31-ig a tömegkritériumnak meg nem felelő állatokat levágásra előkészítsék és a támogatási kérelemben szerepeljenek, szükséges a tömegkritériumot a korkritériummal helyettesíteni, ha a kérelmező az intézkedést igénybe kívánja venni.
(5)
A 2342/1999/EK rendeletet ennek megfelelően módosítani kell.
(6)
Az e rendeletben előírt intézkedések összhangban vannak a Közvetlen Kifizetések Irányítóbizottságának véleményével,
ELFOGADTA EZT A RENDELETET:
1. cikk
A 2342/1999/EK rendelet a következőképpen módosul:
1.
A 8. cikk (5) bekezdése a következő albekezdéssel egészül ki:
„Az 1254/1999/EK rendelet 4. cikke (6) bekezdésének sérelme nélkül azokban a tagállamokban, amelyek úgy döntenek, hogy az 1782/2003/EK rendelet (4) III. címében megállapított egységes támogatási rendszert 2005. január 1-jétől alkalmazzák, a 42. cikk (4) bekezdésében említett időszak alatt levágott bikák különleges támogatásra jogosultak, ha 2004. december 31-én megfelelnek az 1254/1999/EK rendelet 4. cikke (2) bekezdésének a) pontjában említett korkritériumnak. A vágási bizonylatban fel kell tüntetni az állat korát.
2.
A 42. cikk a (3) bekezdés után a következő bekezdéssel egészül ki:
„Az (1) és (2) bekezdések és a 35. cikk (1) bekezdése sérelme nélkül azokban a tagállamokban, amelyek úgy döntenek, hogy az 1782/2003/EK rendelet III. címében megállapított egységes támogatási rendszert 2005. január 1-jétől alkalmazzák, a 8. cikk (1) bekezdésében említett lehetőség értelmében különleges támogatást lehet adni, ha az állatot a tagállam által meghatározott, 2005. január 1-je és március 31-e közé eső időszakban vágják le, és ha a termelő legkésőbb 2005. április 15-én ezen állat után támogatás iránti kérelmet nyújt be a 2004-es naptári évre vonatkozóan. Tinók után 2004. december 31-én az 1254/1999/EK rendelet 4. cikke (2) bekezdésének b) pontja értelmében adható támogatás. Ebben az esetben az elosztás éve 2004, és a támogatás összege a 2004. december 31-én érvényes összeg.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 29-én.